Óscar Andrés Rodríguez Maradiaga

Mons. Óscar Andrés kardinál Rodríguez Maradiaga SDB (* 29. december 1942, Tegucigalpa, Honduras) je honduraský rímskokatolícky kňaz, biskup, ktorý v rokoch 1993 až 2023 pôsobil ako arcibiskup metropolita arcidiecézy Tegucigalpa. V roku 2001 bol povýšený na kardinála. Bol hovorcom Vatikánu s Medzinárodným menovým fondom a Svetovou bankou v otázke dlhu tretieho sveta. Je členom saleziánov.

 Životopis 
Narodil sa v meste Tegucigalpa v Hondurase ako tretie zo štyroch detí Andrésa Rodrígueza Palaciosa a Raquel Maradiaga. Ako chlapec sníval o tom, že bude hrať na saxofóne v tanečnej kapele alebo sa stane pilotom. Namiesto toho dostal interné povolanie do rehoľného života a 3. mája 1961 vstúpil do saleziánov.

Doktorát z filozofie získal na Inštitúte „Don Rua“ v Salvádore, z teológie na Pápežskej saleziánskej univerzite v Ríme a z morálnej teológie na Pápežskej lateránskej univerzite. Na Rakúskej univerzite v Innsbrucku získal diplom z klinickej psychológie a psychoterapie.

 Kňaz 
Za kňaza ho vysvätil 28. júla 1970 arcibiskup Girolamo Prigione v meste Guatemala. V tom istom roku bol menovaný za biskupovho asistenta v Tegucigalpe. Od roku 1975 bol tri roky dekanom teologického oddelenia na Guatemalskej univerzite Francisco Marroquín.

Následne počas nasledujúcich pätnástich rokov vyučoval chémiu, fyziku a hudbu na saleziánskych vysokých školách v Salvádore, Hondurase a Guatemale. Počas tohto obdobia sa stal aj profesorom morálnej teológie a ekleziológie na Saleziánskom teologickom inštitúte v Guatemale. Absolvoval tiež štúdium hry na klasický klavír a hudby v Salvádore, Guatemale a Spojených štátoch.

Okrem svojej rodnej španielčiny hovorí anglicky, francúzsky, taliansky, nemecky a portugalsky.

 Biskup 
28. októbra 1978 bol vymenovaný za pomocného biskupa Tegucigalpy a titulárneho biskupa z Pudentiany. Biskupské svätenie prijal nasledujúceho 8. decembra od arcibiskupa Gabriela Montalva, pričom arcibiskupi Héctor Enrique Santos Hernández a Miguel Obando y Bravo slúžili ako spolusvätitelia. Za arcibiskupa Tegucigalpy bol vymenovaný 8. januára 1993.

 Kardinál 
Dňa 21. januára 2001 pápež Ján Pavol II. oznámil plány na povýšenie 37 prelátov na kardinálov na konzistóriu vo februári. Povedal tiež, že na konzistóriu oznámi mená dvoch kardinálov, ktorých vymenoval in pectore v roku 1998. Následne 28. januára oznámil mená ďalších piatich kardinálov a prezradil dvoch tajne vymenovaných za kardinálov v roku 1998, Mariana Jaworského a Jānisa Pujatsa.

Pápež Ján Pavol II. ho na konzistóriu 21. februára 2001 vymenoval za kardinála kňaza s titulárnym kostolom Santa Maria della Speranza. Je prvým kardinálom z Hondurasu. V rokoch 1996 až 2016 bol prezidentom Biskupskej konferencie Hondurasu.

Zúčastnil sa pápežského konkláve v roku 2005 po smrti pápeža Jána Pavla II. 2. apríla 2005 na ktorom bol zvolený pápež Benedikt XVI. vlastným menom Joseph Ratzinger. Dňa 5. júna 2007 bol zvolený za prezidenta Medzinárodnej Caritas členmi Konfederácie Caritas na ich 18. valnom zhromaždení vo Vatikáne. Na druhé štvorročné funkčné obdobie bol znovuzvolený 24. mája 2011 a vo funkcii pôsobil do roku 2015. Dňa 12. júna 2012 bol vymenovaný za člena Kongregácie pre katolícku výchovu na päťročné obnoviteľné funkčné obdobie. Zúčastnil sa pápežského konkláve v roku 2013 po rezignácií pápeža Benedikta XVI. s účinnosťou 28. februára 2013 na ktorom bol zvolený pápež František vlastným menom Jorge Mario Bergoglio.

Dňa 13. apríla 2013 bol menovaný do Rady kardinálov-poradcov, skupiny kardinálov, ktorú zriadil pápež František, aby mu radili a študovali plán revízie Pastor bonus, apoštolskej konštitúcie o Rímskej kúrii.

Pápež František 15. októbra 2020 obnovil jeho vymenovanie za koordinátora Rady kardinálov-poradcov. 4. februára 2021 mu diagnostikovali COVID-19. Pápež František 26. januára 2023 prijal jeho rezignáciu na funkciu arcibiskupa Tegucigalpy.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných Jánom Pavlom II.

 Iné projekty 

 Zdroj 

Kategória:Absolventi Pápežskej lateránskej univerzity
Kategória:Saleziáni
Kategória:Honduraskí kardináli
Kategória:Honduraskí rímskokatolícki arcibiskupi